For stor risiko for smitte: Politiet rydder Gaden fredag aften Der var lagt op til fest og farver fredag aften i Jomfru Ane Gade. For nogle gæster blev aftenen imidlertid kortere end ventet. Klokken 21:30 blev Politiet, via deres overvågningsskærme i vagtcentralen, bekendte med, at der var for mange mennesker i Jomfru Ane Gade. - Vi sendte vores indsatsleder og nogle ekstra patruljer ned for at, hvordan tingenes tilstand var, og de kunne konstatere det samme, som vi så på skærmene inde i vagtcentralen, siger vagtchef hos Nordjyllands Politi Henrik Beck. Derefter tog Politiet affære, da menneskemængden blev større og større. Ved 22-tiden ryddede Politiet hele Jomfru Ane Gade, og alle gæster, der i forvejen ikke var at finde på en restaurationerne, måtte derfor forlade festgaden. - Jomfru Ane Gade er en af vores hotpotsområder. Der var bare for mange, så vi var nødt til at agere. Forholdene inde i Gaden gjorde, at smittefaren var for stor. Lørdag aften er vi ekstra opmærksomme, fordi vi gerne vil undgå de scener, som vi så i går. Vi vil i samarbejde med restauratørerne forsøge at lave nogle tiltag, der gør, at der ikke kommer til at stå lige så mange ude i Gaden, siger vagtchef Henrik Beck. Vagtchefen appellerer slutteligt til, at gæsterne bør bruge deres sunde fornuft, når de ankommer til Jomfru Ane Gade. - Hvis man hverken kan komme frem eller tilbage, når man ankommer, så bør man tage et andet sted hen, siger han. Barer og restaurationer fik fortsat lov at holde åbent.

Opsummering:
Fredag aften så Politiet sig nødsaget til at rydde Jomfru Ane Gade. Menneskemængden var, ifølge vagtchef hos Nordjyllands Politi Henrik Beck, for stor, og gæsterne stod for tæt.